जाहिर है, शीतल के कड़वे सवालों से ये संपादक रुबरु नहीं होना चाहते होंगे इसलिए अच्छा समझा कि वे सामने वाले को ब्लाक कर दें ताकि उसकी बात उन्हें सुनाई ही नहीं पड़े. न्यू मीडिया ने ब्लाक करने की सुविधा दी है, और ये संपादक लोग इसका इस्तेमाल भी कर रहे हैं. तो इसमें किसी को आपत्ति क्यों होनी चाहिए. ये सवाल सही है. लेकिन जरा सोचिए जो लोग अभिव्यक्ति की आजादी की बात करते हैं, इसी अभिव्यक्ति की आजादी के नाम पर स्थापित मीडिया के पक्ष में लिखते बोलते दिखते रहते हैं, वे ही लोग किसी दूसरे की आवाज खुद तक आने को इसलिए ब्लाक कर देते हैं इसलिए रोक देते हैं क्योंकि इससे उन्हें असुविधा होती है, इससे उन्हें सवालों के घेरे में आना पड़ता है. कम से कम इन संपादकों में स्वस्थ आलोचना करने वालों को बर्दाश्त करने का धैर्य होना ही चाहिए. अगर नहीं है तो ये लोग थोड़ा जस्टिस मार्कंडेय काटजू से सबक लें.